b'\n_START_ARTICLE_\nPranci\xc5\xa1kus Ramanauskas\n_START_SECTION_\nBiografija\n_START_PARAGRAPH_\nMok\xc4\x97si Kauno kunig\xc5\xb3 seminarijoje. 1917 m. bir\xc5\xbeelio 5 d. \xc4\xaf\xc5\xa1ventintas kunigu. Dirbo vikaru Pump\xc4\x97n\xc5\xb3 (1917\xe2\x80\x931920 m.), Raseini\xc5\xb3, Tel\xc5\xa1i\xc5\xb3 parapijose. 1926 m. pakviestas \xc4\xaf Tel\xc5\xa1i\xc5\xb3 vyskupijos kurij\xc4\x85 dirbti sekretoriumi ir tribunolo notaru. V\xc4\x97liau mok\xc4\x97si Romoje, kur baig\xc4\x97 studijas, \xc4\xafgydamas teologijos daktaro laipsn\xc4\xaf. 1932 m. kunigas paskirtas Tel\xc5\xa1i\xc5\xb3 kunig\xc5\xb3 seminarijos profesoriumi ir kartu \xc4\x97jo inspektoriaus pareigas. V\xc4\x97liau pakeltas Garb\xc4\x97s kanauninku. Tel\xc5\xa1i\xc5\xb3 seminarijoje d\xc4\x97st\xc4\x97 dogmin\xc4\x99 teologij\xc4\x85 ir religin\xc4\x99 pedagogik\xc4\x85. 1940 m. kunigas paskiriamas Tel\xc5\xa1i\xc5\xb3 kunig\xc5\xb3 seminarijos rektoriumi, jam suteikiamas prelato titulas. 1944 m. vasario 28 d. konsekruotas Tel\xc5\xa1i\xc5\xb3 vyskupu augziliaru._NEWLINE_1946 m. gruod\xc5\xbeio 18 d. vyskupas suimtas, apkaltintas antisovietine veikla, 1947 m. rugpj\xc5\xab\xc4\x8dio 16 d. nuteistas 10 m. lagerio. Kal\xc4\x97jo Or\xc5\xa1os (Baltarusija) kal\xc4\x97jime, Karlago (Karagandoje), Minlago, Vorkutlago, Abez\xc4\x97s (visi Komijoje) lageriuose. Paleistas 1957 m. liepos 20 d., ta\xc4\x8diau vyskupo pareig\xc5\xb3 eiti nebuvo leista. Soviet\xc5\xb3 vald\xc5\xbeiai neleidus sugr\xc4\xaf\xc5\xbeti \xc4\xaf Tel\xc5\xa1ius, prieglobst\xc4\xaf surado \xc5\xa0v\xc4\x97k\xc5\xa1noje, pas \xc5\xa0v\xc4\x97k\xc5\xa1nos parapijos klebon\xc4\x85 Stanislov\xc4\x85 Ma\xc5\xbeeik\xc4\x85._NEWLINE_Bendradarbiavo spaudoje, nuo 1932 m. sausio m\xc4\x97n. Tel\xc5\xa1i\xc5\xb3 kunig\xc5\xb3 seminarijoje leido ir redagavo leidin\xc4\xaf \xe2\x80\x9eSpauda ir gyvenimas\xe2\x80\x9c, nuo 1935 m. oficialus savaitra\xc5\xa1\xc4\x8dio \xe2\x80\x9e\xc5\xbdemai\xc4\x8di\xc5\xb3 prietelius\xe2\x80\x9c redaktorius ir leid\xc4\x97jas.  1934 m. i\xc5\xa1leido knyg\xc4\x85 \xe2\x80\x9eTikybos pamokos praktikoje\xe2\x80\x9c.'